Charlotte Dyremose (KF), 2006-05-19:
I Det Konservative Folkeparti har vi sådan set heller ikke noget imod at vågne op om morgenen og se energiministeren tone frem på skærmen.
Nej, men tilbage til sagen.
Med den redegørelse, der ligger nu, og det oplæg, der er til de forhandlinger, som vi står over for i forbindelse med ministerens udspil til 2025-planen, ser vi sådan set for os, at vi får lavet en fortsættelse af den meget ambitiøse og målrettede energipolitik, som denne regering også har ført i de seneste år.
For os at se handler det om, at energipolitikken skal være omkostningseffektiv.
Den skal være markedsbaseret, den skal være internationalt orienteret, og vi skal tænke i flere takter.
Vi skal tænke på forsyningssikkerheden, altså at vi i fremtiden også har de nødvendige ressourcer til at have energi fra forskellige kilder.
Vi skal tænke økonomisk, altså at vi gør det på en måde, hvor vi sikrer, at det kan fungere i forhold til vores erhvervsliv og vores arbejdspladser, med andre ord at vi gør det på en økonomisk fornuftig måde.
Og vi skal sikre, at satsningerne også er miljømæssigt gennemtænkt, så det ikke kun kommer til at handle om forsyningssikkerhed, men også om den miljømæssigt bedste måde at sikre forsyningssikkerheden på.
Fokus er og skal være på udvikling, forskning og demonstration.
Vi har på en lang række områder store fortrin i Danmark.
Det handler både om energieffektivisering og om forskellige områder inden for vedvarende energi.
Vi har altid snakket så meget om vindenergieventyret, men når man taler med f.eks. forskere på DTU, ved vi jo også, at inden for det, der hedder andengenerationsbiomasse, har vi allerede nogle fortrin og nogle patenter i Danmark, hvor vi meget hurtigt kan komme til at være førende på det internationale marked.
Det er vigtigt i den udvikling, der sker, uanset om det er den ene eller den anden form for teknologi, at vi også inddrager de private aktører.
Det skal altid være et samspil mellem det offentlige og private, og vi skal være sikre på, at vi skaber nogle markedsvilkår, der gør det attraktivt for de private aktører at gå ind i forskning og udvikling af de energieffektive teknologier og af den vedvarende energi.
Vores opgave er at skabe rammerne for den udvikling.
På vindområdet handler det om at få sikret det nødvendige antal demonstrationspladser, og f.eks. på biomasseområdet, hvor vi jo er langt fremme, når det handler om el og varme, drejer det sig om, at vi skubber på den nye teknologi på anden generation.
Det fører naturligvis tilbage til det, jeg talte om i min indledning, nemlig at vi med det, der hedder anden generation, der handler om at benytte affaldsstoffer som f.eks. halm til udvikling af biobrændstoffer, ikke bare får sikret forsyningssikkerheden, men også miljøet.
Problemet med første generations biobrændstofferne er jo, at der skal dyrkes afgrøder.
De har en høj afregningspris, og det vil sige, at brændstoffet ikke bliver billigere end benzin og diesel.
Derudover skal afgrøderne dyrkes, hvilket medfører et CO2-udslip, der også medfører udslip af f.eks. kvælstof i vores åer og vandløb.
Så lad os gå efter det miljørigtige alternativ til biobrændstoffer.
Vi er glade for – det er derfor, jeg godt ville indlede med, at vi også i Det Konservative Folkeparti er glade for at se energiministeren tone frem på skærmen om morgenen – at regeringen har fulgt op på den opfordring, vi fra De Konservatives side kom med om at satse massivt på andengenerationsbiobrændstoffer.
Vi er derfor utrolig positive over for, at energiministeren tog den opfordring op.
Også i forhold til den generelle mulighed for at have den vedvarende energi som en stor andel af vores energiproduktion i Danmark er det vigtigt, at vi skaber de rammer, der skal til.
Det handler bl.a. om det storebæltskabel, som energiministeren har lagt op til vi skal have nu, altså at vi får forbundet landsdelene; vi sikrer os på den måde, at vi så fleksibelt som overhovedet muligt kan benytte energien.
Det er selvfølgelig utrolig vigtigt, at energistrukturen bliver så fleksibel som muligt, og også at vi får forstærket elnettet, så der er plads og kapacitet til, at vind møllerne kan køre for fuld udblæsning, når de kører, bare for at tage et eksempel.
Et andet eksempel på de bedre muligheder for at indpasse den vedvarende energi er den dypkogermulighed, som blev gennemført med dette års finanslov.
Derfor er vi altså meget glade for, at man fra regeringens side har lagt op til, at vi netop på den her side af bordet er dem, der skal skabe rammerne og sikre, at markedet kan fungere, og at den vedvarende energi kan indpasses.
Det er jo altid, når man har de her overvejelser om, hvor vi skal gå ind fra politisk side, en overvejelse om, hvorvidt vi skal lægge vores æg i den samme kurv, i få kurve, eller om vi skal sprede dem ud.
Men samtidig er det jo de gode og gunstige rammebetingelser, der sikrer, at andre og måske mindre fremmelige teknologier også kan komme ud på markedet.
Det er vigtigt, at vi ikke lægger hindringer i vejen.
Et af de områder, som vi også kommer til at drøfte på et tidspunkt, men ikke i forbindelse med de nuværende forhandlinger, er naturligvis i denne forbindelse en omlægning af bilafgifterne generelt, hvor vi også kan lave en struktur, så de miljøvenlige biler bliver tilgodeset.
Igen en mulighed for ikke nødvendigvis at satse på én bestemt form for brændstof, men på miljøvenligt brændstof og på energieffektivitet som en ramme for markedet.
Besparelser på energien og indførelse af en større del af vedvarende energi skal altså gå hånd i hånd.
Vi er langt fremme i Danmark, vi er rigtig gode på mange områder, og vi kan naturligvis fortsat blive bedre.
Derudover har vi også alle sammen som forbrugere og som borgere et personligt ansvar for at benytte den vedvarende energi ved at efterspørge, at den kommer på markedet, vi har et personligt ansvar for at benytte den teknologi, der giver energieffektivitet og energibesparelser, og vi har et personligt ansvar for naturligvis at slukke for strømmen derhjemme, når vi ikke skal bruge den.
Vi kan gøre meget politisk, markedet kan også gøre meget, men vi skal altid hver især som borgere tage det personlige ansvar på os, hvis det her skal fungere.
Også i Det Konservative Folkeparti tror vi på – det tyder debatten i dag også på – at vi nok skal få et bredt forlig på det her område.
Vi ser frem til de kommende forhandlinger.